google/wiki40b huggingface dataset:
איי זובייר

האיים

הגדול באיי הקבוצה ואחד הצעירים שבהם מבחינה גאולוגית הוא האי זובייר. איים צעירים אחרים הם סנטר פיק (Centre Peak), סאבא (Saba), הייקוק (Haycock) וסאדל (Saddle), כאשר האחרון ידוע בפעילותו הגעשית במהלך ההיסטוריה.
האיים בנויים על בקע בכיוון צפון-צפון-מערב-דרום-דרום-מזרח שהחל בתקופה של התפרצויות געשיות, תקופת שקט בה התרחשה בליה חופית ולאחריהן תקופת התפרצויות מחודשת וזרימת לבה אשר יצרה את קבוצת האיים החשופים הקיימת בימינו.

התפרצויות אחרונות

התפרצות געשית בינונית (VEI2) עם רמה נמוכה של פעילות ארעה ב-1824 באי סאדל. התפרצות נוספת ולא מאומתת ארעה באותו אי ב-14 באוגוסט 1846. 
ב-19 בדצמבר 2011 ארעה התפרצות געשית מקרקעית הים. תצלום לוויין הראה ענן עשן באזור שבין האיים ראגד (Rugged) והייקוק, כאשר דייגים מקומיים דיווחו על מזרקת לבה בגובה 30 מטרים מעל פני הים. ההתפרצות התת-ימית יצרה אי חדש כחצי קילומטר צפון-צפון-מזרחית מהאי ראגד ומים שחדרו לסדקים הביאו להתפרצות סירטסיינית אשר התבטאה בפליטת קיטור ועשן.
ב-12 בינואר 2012 גדל האי החדש לסביבות 530 על 710 מטרים וזרימת הלבה המשיכה. האי כונה "פרינסיפאטו די סן ברנרדינו" (Principato di San Bernardino). תצלומי לוויין מה-15 בינואר 2012 הראו שהפעילות הגעשית פסקה והותירה במקומו את האי החדש.
ב-28 בספטמבר 2013 החלה התפרצות געשית תת-ימית חדשה דרומית מערבית מאזור ההתפרצות ב-2011 שהתבטאה בשינוי צבע המים ובענני עשן וקיטור. מדענים העריכו כי ההתפרצות החלה בעומק של פחות מ-100 מטרים מתחת לפני הים כאשר ישנה אפשרות להתפרצות סירטסיינית חדשה. הפעילות באתר החדש נמשכה לתוך אוקטובר וענני העשן הגדולים תועדו הן בתצלומי לוויין והן על ידי התושבים המקומיים. בסוף אוקטובר הופיע אי חדש נוסף מתוך הים.
האי החדש נקרא ג'אדיד, כאשר האי שנוצר לפניו ב-2011 נקרא שולאן (Sholan).

תיירות

צלילה, שיט, ותצפיות על הרי הגעש הן פעילויות פופולריות לתיירים ומבקרים. האיים עצמם אינם מיושבים.
שופט

שופט הוא אדם המכריע, בבית המשפט, בסכסוך בין מספר צדדים, או מכריע בתביעה פלילית שהגישה המדינה נגד נאשם. 
השופטים הם המרכיבים את הרשות השופטת, והם אמורים למלא את תפקידם על-פי החוק, ללא משוא פנים וללא שיופעלו עליהם לחצים להטיית הדין.

שופט בישראל

פעולתם של שופטים בישראל מוסדרת בחוק יסוד: השפיטה, ובחוק בתי המשפט. כהונתם של שופטים בבתי דין מוסדרת בחוקים המתאימים, כגון חוק השיפוט הצבאי.

הדחת שופט

תקופת כהונתם של השופטים היא עד גיל הפרישה.
הדרך היחידה להדיחם היא בהמלצת שר המשפטים או נשיא בית המשפט העליון וע"י הוועדה למינוי שופטים, וגם אז רק ברוב של 7 מחבריה. כל זאת כדי למנוע את תלותם של השופטים בגוף אחר ולהבטיח את אמינותם.

על תפקידו של השופט

נשיא בית המשפט העליון, אהרן ברק, תיאר את תפקידו של השופט:
תפקידו של השופט הוא להכריע בסכסוך המובא בפניו. לשם כך עליו לקבוע את הדין שלפיו הסכסוך יוכרע. בקביעה זו הוא משמש לעיתים קרובות "פה למחוקק". הוא חוזר על לשון החוק. הוא אינו יוצר כל נורמה חדשה. כך לרוב, אך לא תמיד. ישנם מקרים ("המקרים הקשים") שבהם קביעת הדין כרוכה ביצירת הדין. ודאי כך בפיתוח המשפט המקובל. כך גם בפירוש טקסט שנוצר על ידי אחר (רשות מכוננת, רשות מחוקקת, צדדים לחוזה, מצווה) בכל המקרים האלה אין דין קודם או שבדין הקודם טמון חוסר וודאות. במצבים אלה השופט יוצר דין חדש.
ביצירת הדין החדש על השופט לשאוף להגשמתן של שתי מטרות מרכזיות. האחת, גישור על הפער בין המציאות החברתית לבין המשפט. עליו להתאים את המשפט למציאות החיים המשתנה. השנייה, הגנה על החוקה וערכיה. עליו להגן על חוקי היסוד ועל ערכיה של מדינת ישראל כמדינה יהודית ודמוקרטית. לשם כך עליו לפעול באובייקטיביות. עליו להיות רגיש להסכמה החברתית, עד כמה שזו קיימת. עליו לקיים את אמון הציבור בהגינותו.
— אהרן ברק, השופט בחברה דמוקרטית, הוצאת אוניברסיטת חיפה-כתר-נבו, 2004, עמ' 407

נורמות התנהגות

שופטת בית המשפט העליון, אילה פרוקצ'יה עמדה בפסקי דין אחדים על נורמות ההתנהגות הגבוהות הנדרשות משופט:
שופט בישראל אינו ככל האדם מבחינת החובות והאחריות הכבדה המוטלות על כתפיו. בהצהירו אמונים, ובעלותו על כס השיפוט, הוא מקבל עליו לא רק נטל, לעיתים כבד מנשוא, של אחריות מקצועית לשפוט משפט צדק, ולשאת במעמסה הכבדה שהכהונה מטילה עליו. הוא מקבל על עצמו לקיים בהקפדה יתירה, בראש וראשונה, את נורמות ההתנהגות המחייבות כל אזרח בחברה בתחום האזרחי והפלילי, ולא לסטות מהן ימין או שמאל. חלה עליו גם מערכת נורמות אתיות ומשמעתיות שאין מחמירה ממנה בדרישותיה כלפי נושא משרה; עליו לקיים בדבקות כללי התנהגות ואתיקה מחמירים בתחומי בית המשפט, וביחס לבעלי הדין הניצבים לפניו; אכן, התפקיד השיפוטי מחייב את השופט לשמירה קפדנית על החוק, כנדרש ממי שמכריע יום יום, ושעה שעה בגורלות של אחרים, וקובע, במסגרת התפקיד השיפוטי, את התוצאות שיש להחיל על מעשי הפרת החוק על ידם. בד בבד, עליו לבצע את תפקידו השיפוטי תוך הקפדה על כללי האתיקה ברמה הגבוהה ביותר. אולם בכך לא סגי. בגדרן של נורמות ההתנהגות הייחודיות החלות על השופטים, הם כפופים לסטנדרט מחמיר של התנהגות לא רק על כס השיפוט, אלא גם בשאר אורחות חייהם. הכהונה השיפוטית והמעמד המוסרי המיוחד הנילווה לה בעיני הציבור מקרינים על אורחות החיים של נושא התפקיד, ומחייבים אותו להתנהגות שתשמר את מעמדו ומעמדה של המערכת השיפוטית בעיני הציבור.
— על פי 9893/06 אסנת אלון לאופר נגד מדינת ישראל, ניתן ב-31.12.07
פולי אדמס

ביוגרפיה

אדמס נולדה בצ'יצ'סטר שבמחוז סאסקס. היא הופיעה בהפקות שונות בתיאטראות בלונדון כמו ה"אולד ויק", להקת התיאטרון של אוקספורד, תיאטרון המפסטד, התיאטרון המלכותי הלאומי, תיאטרון גריניץ', תיאטרון היימרקט, ליריק המרסמית, תיאטרון הגלוב, תיאטרון קווינס, תיאטרון פיקדילי, תיאטרון סבוי והלהקה השייקספירית המלכותית.
בין השאר הופיעה אדמס במחזות "The Chiltern Hundreds" מאת ויליאם דאגלס-יום, "Time and the Conways" מאת ג'. ב. פריסטלי, "חודש בכפר" מאת טורגנייב, "פיגמליון", "'Tis Pity She's a Whore" מאת ג'ון פורד, "A Small Family Business" מאת אלן אייקבורן, "Tons of Money" מאת ויל אוונס וארתור ולנטיין, "Plunder" מאת בן טרוורס, "The Philanderer", "רביזור", "Benefactors" מאת מייקל פריין, "הדבר האמיתי" מאת טום סטופארד, "Present Laughter" מאת נואל קאוורד, "חשיבותה של רצינות", "Hay Fever", "הסוחר מוונציה", "Private Lives" מאת קאוורד, "The Complaisant Lover" מאת גרהם גרין והמחזה "Relatively Speaking" מאת אייקבורן.
אדמס שיחקה בטלוויזיה בבריטניה והופיעה בתוכניות כמו "סיפורי המסתורין של רות' רנדל", "צל של ספק", הסדרה "רק ויליאם", במיני-סדרה "The Cinder Path", בפרק "רצח בבית הכומר" מסדרת סרטי מיס מארפל על פי ספריה של אגאתה כריסטי, בסדרת הדרמה התקופתית "על אדונים ומשרתים", בסדרה "The First Churchills", בעיבוד לרומן "שלל פוינטון" ובסדרה "גאווה ודעה קדומה" עיבוד לרומן מאת ג'יין אוסטן. בקולנוע שיחקה בסרטים "Kisna" וב-"A Woman of the North".

חיים אישיים

בנותיה של אדמס סוזאנה וקרוליין הרקר הן שחקניות. אדמס גילמה את הדמות של ג'יין בנט בסדרת הטלוויזיה "גאווה ודעה קדומה" משנת 1967, ובתה סוזאנה שיחקה באותו תפקיד בסדרה באותו שם משנת 1995. אדמס גרה באיצ'נור .
פטישן כד-חרטום

תפוצה ובית גידול

בית הגידול האופייני של מין זה הוא מים פלאגיים. ('פלאגי' פירושו 'מים פתוחים', גוף המים עצמו בניגוד לקרקעית הים או לשונית) בקרבת חופים. הוא מופיע במדף היבשת לאורך חופי היבשות ואיים מבודדים כאחד. קיום אזור קרוב של מים עמוקים הוא תנאי להימצאו.
כריש זה יכול לשחר בעומקים של עד 500 מטרים, אך רוב התצפיות שלו הן בעומק של כ-25 מטרים. לרוב, במהלך היום נמצאים הפרטים סמוך לחופים, ובמהלך הלילה הם מתרחקים ממנו. הפרטים הבוגרים מופיעים כיחידים, זאת לעומת פרטים צעירים שמעדיפים לשחר בלהקות גדולות.
כריש זה מצוי באוקיינוסים וימים בעלי מים חמים באופן יחסי, באזורים טרופיים. תפוצתו העולמית היא בין קוי הרוחב 46° בצפון ו-36° בדרום. מין זה מצוי למדי במפרץ אילת ומופיע באופן נדיר ביותר בחופי הים התיכון.

מאפיינים והתנהגות

אורכו של בוגר ממין זה מגיע עד 4.3 מ', אם כי בחופי ישראל נתפסו עד כה פרטים קטנים יותר שאורכם עד 2.5 מ'. צבעם הכללי אפור. לראש צורת פטיש, ובקצותיו נמצאות עיניים. משקלם המקסימלי 150 קילוגרם.
תזונתו העיקרית מתבססת על דגים כדוגמת סרדינים, מקרל והרינג. באופן משני ניזונים מרכיכות כדוגמת דיונונים וקדם זימיים. לעיתים רחוקות ניזונים מכרישים קטנים מהם.
על אף שנרשמו בעבר התקפות של כרישים כאלה על בני אדם, אין הוא נחשב מהכרישים המסוכנים לאדם. התנהגות, תוקפנית נצפית בעיקר כלפי שחיינים בעוד הוא נמנע ממגע עם צוללים.
רבייתו של מין זה נעשית באמצעות השרצת ולדות חיים, 15-31 במספר.

אטימולוגיה

מקור שם הסוג הוא בהטייה של שם כלי העבודה פטיש, על שום צורת ראשו של הכריש, המזכירה את צורת כלי העבודה. כך גם שם הסוג הלטיני, Sphyrna, שפירושו פטיש. שם המין- 'כד חרטום' מעיד על העגלגלות היחסית של הראש, בהשוואה למינים אחרים בסוג. השם העברי העממי, 'כריש פטיש' מהווה לשון נופל על לשון. שם זה משמש גם בהשאלה כמחמאה לדבר או אדם מסוים, לאחר התפעלות ממנו, לרוב בהקשר חיובי לאחר התנהגות כוחנית.
שמותיו העממיים באנגלית הם רבים, לדוגמה 'kidney-headed'- שפירושו 'בעל הראש דמוי כליה; ו-'southern hammerhead' שפירושו 'בעל ראש הפטיש הדרומי'. שמות עממיים רבים מצביעים על רלוונטיות רבה של המין עבור האדם, וייצוגו בתרבות.

ייצוגים בתרבות

צלליתו הייחודית של כריש זה, האסוציאציה החזקה בין כל כריש לבין טריפה ו'רוע' כביכול, ושמו המתחרז הביאו את דמותו של מין זה לאזכורים בתרבות. מחזהו של
פיליפ רדלי 
קרוי 'כריש פטיש', בסדרת האנימציה בת הים הקטנה, קיימת דמות של 'כריש פטיש' בשם דדלוק.

טקסונומיה

מין מרשים זה מוכר למדע החל מראשית המאה ה-18, ונרשם בעבר תחת שמות מדעיים שונים, כדוגמת Zygaena lewini, Cestracion leeuwenii, Zygaena erythraea Sphyrna diplana. ריבוי השמות מוסבר על ידי המראה המיוחד של המין ותפוצתו הרחבה, שגרמו למדענים במקומות שונים בעולם לרשום אותם כמין חדש.
על פי מחקרים גנטיים עדכניים, מין זה ראוי לפיצול לשני מינים, שאין ביניהם הבדל מורפולוגי חיצוני אלא גנטי בלבד. כמו כן נטען ששני מינים נוספים בסוג פטישן הקרובים למין זה התגלו בחופי דרום קרוליינה שבארצות הברית ביוני 2006. תצפיות אלו נמצאות תחת בדיקה.
אדוארד נורטון

השנים הראשונות

נורטון נולד בבוסטון, מסצ'וסטס שבארצות הברית למשפחה נוצרית-אפיסקופלית. הוא גדל בקולומביה, מרילנד. אמו, רובין רוז', שעסקה בהוראת אנגלית, נפטרה מסרטן המוח בשנת 1997. אביו, אדוארד ג'יימס נורטון, הוא עורך דין הפועל למען צדק סביבתי באסיה. לנורטון שני אחים הצעירים ממנו, מולי וג'ים, שעמם שיתף פעולה במקצועו.
נורטון סיים את לימודיו בתיכון "Wilde Lake" שבקולמביה ב-1987. הוא למד באוניברסיטת ייל, שם הופיע בהפקות של האוניברסיטה לצד פול ג'יאמטי ורון ליבינגסטון, ב-1991 סיים שם את לימודיו עם תואר ראשון בהיסטוריה. לאחר מכן עבד נורטון באוסקה, שביפן, כיועץ בחברה של סבו. נורטון דובר מעט יפנית.

קריירה

נורטון עבר לניו יורק והחל את קריירת המשחק שלו בהצגות אוף ברודוויי.
בשנת 1996 התפרסם לראשונה עקב תפקידו בסרט "פחד ראשוני", עליו קיבל ביקורות מעורבות. חרף זאת זכה בפרס גלובוס הזהב והיה מועמד לפרס אוסקר לשחקן המשנה הטוב ביותר.
ב-1998 שיחק בסרט "אמריקה X" בתפקיד דרק ויניארד הנאו-נאצי. על תפקידו בסרט קיבל מועמדות לפרס אוסקר לשחקן הטוב ביותר. בנוסף באותה שנה שיחק בסרט "ההימור האחרון" לצד השחקן מאט דיימון.
ב-1999 כיכב בסרט "מועדון קרב" של דייוויד פינצ'ר, המבוסס על רומן באותו השם של צ'אק פלאניוק. עבור תפקידו בסרט, לקח נורטון שיעורים באיגרוף, טאקוונדו והיאבקות. "מועדון קרב" הוקרן בהופעת בכורה בפסטיבל הסרטים של ונציה. נורטון, במהלך קידום הסרט אמר: "אני מרגיש ש'מועדון קרב' באמת, במובן מסוים... בחן את הייאוש והשיתוק שאנשים מרגישים לנוכח מערכת הערכים הזאת שענף הפרסום הוריש לנו".
בשנת 2000 התנסה גם בהפקה ובבימוי, בקומדיה הרומנטית "לשמור אמונים".
ב-2002 כיכב בסרט "דרקון אדום", ובסרטו של ספייק לי "השעה ה-25". ב-2005 זכה לביקורות נלהבות על משחקו בסרט "ממלכת גן עדן". בסרט גילם את בלדווין הרביעי, מלך ירושלים החולה בצרעת. ב-2006 כיכב הסרט העצמאי "אמן האשליות", שהוקרן לראשונה בפסטיבל סאנדנס. באותה שנה כיכב בתפקיד ראשי בסרט הצעיף הצבעוני לפי ספרו של סומרסט מוהם. ב-2008 גילם נורטון את דמותו של ברוס באנר, האלטר אגו לגיבור-העל הענק הירוק של מארוול קומיקס, בסרט "הענק הירוק".
בשנת 2012 שיחק בתפקיד ראשי בקומדיה הרומנטית "ממלכת אור הירח" בבימויו של וס אנדרסון. בשנת 2014 השתתף נורטון בקומדיה השחורה "בירדמן" בבימויו של אלחנדרו גונסלס איניאריטו בתפקיד שחקן התיאטרון מייק שיינר. על משחקו בסרט קיבל מועמדות לפרס גלובוס הזהב ולפרס האוסקר לשחקן המשנה הטוב ביותר. בנוסף באותה השנה השתתף נורטון בדרמה הקומית "מלון גרנד בודפשט" בבימויו של וס אנדרסון, בתפקיד הנקלס מפקח המשטרה.
ב-2016 כיכב בסרט "יופי נסתר", לצד ויל סמית', קייט וינסלט והלן מירן.
ב-2019 ביים וכיכב בעיבוד הקולנועי ברוקלין היתומה.

חייו האישיים

נורטון ידוע בשל הסתייגותו ממעמד הסלבריטי, ואף אמר: "אם אי פעם אצטרך להפסיק לקחת את הרכבת התחתית, אני אקבל התקף לב."
הוא הצהיר בראיונותיו שהוא מעריץ של בולטימור אוריולס, ואף היה מעורב רבות בפעילויות הפרישה של קאל ריפקן ג'וניור. יצא עם הזמרת קורטני לאב מ-1999-1996, ועם השחקנית סלמה הייק מ-2003-1999. הוא ביטל אירוסין עם שתיהן. אחרי שש שנים של מערכת יחסים התארס ב-2011 עם מפיקת הסרטים הקנדית שונה רוברטסון, והם נישאו בשנת 2012. לזוג ילד אחד שנולד במרץ 2013.
צבי גילולה

ביוגרפיה

גילולה נולד בחיפה, הוריו הגיעו לישראל מפולין ובסראביה. את לימודיו באקדמיה החל בחוג לפילוסופיה ומתמטיקה. את לימודי הבוגר והמוסמך בסטטיסטיקה למד באוניברסיטה העברית, ובשנת 1978 הוציא גם את תואר הדוקטורט. החל משנת 1980 שימש כמרצה מן המניין באוניברסיטה העברית בירושלים, בשנת 1994 קיבל מינוי כפרופסור מן המניין.
שדה המחקר הנוכחי של גילולה הוא ניתוח נתונים קטגוריים, תוך שילוב יישומי שיווק. בין השנים 1986-2006 היה לעורך בכתב העת של אגודת הסטטיסטיקאים האמריקאים (Journal of the American Statistical Association) ובין השנים 2000-2007 היה לעורך במגזין הבינלאומי לחקר השיווק (International Journal of Marketing Research). לאחרונה, גילולה החל לפועל כיועץ מדעי בתחום ה-High Frequency Algo-Trading field.
גזי כהן

קריירה

כהן גדל במשפחה בת עשר אחים ואחיות ולמחיתו עבד ככורך ספרים במדפיס הממשלתי. בשנת 1957 החל להתאמן בהרמת משקולות בצורה מקצוענית בעקבות פיתוח הענף בארץ על ידי יעקב שפרינגר. 
ביולי 1959 השתתף כהן לראשונה בתחרות בינלאומית במסגרת 'משחקי אסק"א' שנערכו בלינץ שבאוסטריה. בתחרות זו הרים 272.5 ק"ג (בשלושת סגנונות ההרמה יחד) וזכה במקום הראשון במשקל נוצה מתוך 27 מתחרים.
בשנת 1960 השתתף כהן באולימפיאדת רומא והתחרה במשקל נוצה. הוא קבע תוצאה של 87.5 ק"ג בלחיצה, 85 בהנפה ו-112.5 בדחיקה, סה"כ 285 ק"ג והגיע למקום ה-19 הכללי.
באליפות העולם בהרמת משקולות שנערכה בווינה ב-1961 השווה כהן את שיאיו במשקל קל בלחיצה (100 ק"ג) ובדחיקה (122.5 ק"ג) וקבע שיא חדש בהנפה (92.5 ק"ג) ובקרב שלוש (315 ק"ג)
דלפי (שפת תכנות)

שפת דלפי (Delphi) שפותחה על ידי אנדרס הלסברג, היא יישום מסחרי של שפת התוכנה Object Pascal. דלפי מופעלת בדרך כלל בתוך סביבת פיתוח ויזואלית מסוג RAD (פיתוח יישומים מהיר). דלפי מאופיינת היום בכך שקוד מקור בודד ניתן ליישום במספר מערכות הפעלה שונות בתכלית. דלפי משמשת לפיתוח של יישומים שולחניים מעל מערכות הפעלה חלונות (מיקרוסופט) ו-os x (אפל) מצד אחד, אבל גם מעל מערכות הפעלה למכשירים ניידים, טלפונים וטאבלטים, גם של Android וגם של ios מצד שני. אומנם קיימת גרסה שניתן להפעיל על Linux אך היא גרסה ישנה (2001) שלא תומכת כרגע בכל היכולות החדשות.
שפת התוכנה Object Pascal היא שפה מדור רביעי, מונחת עצמים, המבוססת על Pascal. ישנם יישומים נוספים לשפת Object Pascal כמו Lazarus ו-Free Pascal שמופעלים כקוד פתוח. דלפי אינה קוד פתוח.
בתוך אותה סביבת פיתוח (RAD), ניתן גם להפעיל מהדרים (Compiler) של אותו יצרן מסוג Java כמו גם ++C ו- HTML5 Builder.
הסביבה ושפת התכנות פותחו עד שנת 2006 על ידי חברת בורלנד האמריקנית, שעשור לפני כן פיתחה את סביבת הפיתוח טורבו פסקל. המשך הפיתוח עד שנת 2008 בוצע על ידי חברת הבת Codegear ואז המוצר עבר לחברת Embarcadero שממשיכה לפתח את המוצר עד היום.
המתחרות העיקריות של דלפי הן C++‎ ומאוחר יותר גם C#‎ ו-Java. מתכנתים רבים טוענים כי לדלפי יתרונות רבים על פני מתחרותיה, בעיקר מבחינת גמישות מימשק המשתמש (GUI), יעילות תכנותית, מהירות ההרצה, ותמיכה מובנית במסדי נתונים]. אולם למרות יתרונותיה, דלפי לא הצליחה לכבוש את שוק ה-RAD שנשלט כיום בעיקר על ידי Visual Studio של מיקרוסופט.
לדלפי יש שני סוגי מערכות:
מערכת VCL שמתאימה רק לסביבות שולחניות של מיקרוסופט ותומכת בעברית וערבית (כתיבה מימין לשמאל) בצורה טובה.
ומערכת FMX שמתאימה גם לסביבה שולחנית וגם למערכות ניידות גם חלונות גם אנדרואיד וגם אפל אבל התמיכה בעברית אינה טובה.

גרסאות

הגרסה הראשונה של השפה יצאה לאור בשנת 1995, והייתה מיועדת לפיתוח בסביבת חלונות 16 ביט (Windows 3.1), הגרסה הבאה דלפי 2 ששוחרה שנה מאוחר יותר, תמכה בסביבת חלונות ב-32 ביט (בעיקר Windows 95 ואילך).
בשנת 2001 יצאה אף גרסה ללינוקס הידועה בשם Kylix. ב־2002 הוספה בה תמיכה ל־CLX component library, בשנת 2003 יצאה גרסה בשם Delphi.Net, התומכת בצורה מלאה בפלטפורמת NET. של מיקרוסופט. בגרסת 2005 שונה ה־IDE של סביבה זו שיהיה דומה לסביבת הפיתוח של NET. של מיקרוסופט, והוספו בה יכולות נוספות כגון תכנות בשפת #C ועוד. הגרסה הראשונה של דלפי תחת שם המחלקה Codegear יצאה ב-2007, והיא הכילה תמיכה במערכת ההפעלה ויסטה, שיפורים בפיתוח ויזואלי לאתרי אינטרנט בסיוע Ajax, וגרסה לשילוב עם PHP. בשנת 2008 מכרה בורלנד את Codegear לחברת Embarcadero Technologies.
גרסאות XE
בשנת 2010 יצאה הגרסה הראשונה של XE. בגרסאות XE משולבת טכנולוגיה של FMX - Fire Monkey (קוף האש). טכנולוגית קוף האש מפרידה בין מערכת ההפעלה והממשק הגרפי של מערכת ההפעלה. תוכנות שמשתמשות בקוף האש לא מפעילות את הממשק הגרפי של מערכת ההפעלה אלא מפעילות בצורה ישירה את הכרטיסים הגרפיים גם במחשבים השולחניים וגם במכשירי הטלפון הניידים.
גרסת XE4 אפשרה בצורה מובנית לכתוב ל-iPhone ול Mac. גרסת XE5 אפשרה לכתוב למכשירי Android.
גרסת XE8 מ-2014 הייתה האחרונה מגרסאות אלו
גרסאות DX (תומכות ב 64 ביט בצורה טובה בכל מערכות ההפעלה)
גרסת DX10 מ 2015 היא המשך ישיר לגרסאות ה - XE.
גרסאות 10.1, 10.2, 10.3 יצאו בשנים 2016, 2017, 2018 בהתאמה.
ישראל דנדרוביץ

ישראל דַנדֶרוֹביץ (נולד בתשל"ח, 1978) הוא רב, חוקר תורני ומרצה בתחומי מחקריו, מתמחה בביאור התלמוד ירושלמי, מחבר ספרים ומאמרים, שהתפרסם בסוגת מאמרים תורנים פופולריים.

ביוגרפיה

נולד בירושלים לרב משה חיים דנדרוביץ, ראש ישיבת שפת אמת לצעירים בירושלים, וחבר ועדת החינוך של חסידות גור. אמו בת שבע היא בתו של הרב חיים שלום הלוי סגל, מרבני מכון הרי פישל, למד בישיבות מאור ישראל ושפת אמת של חסידות גור. נישא לחנה מילר .
בשנת תש"ס עבר להתגורר בעיר ערד, שם התמנה כחוקר במכון להוצאת התלמוד הירושלמי. במסגרת זו היה שותף בעריכת מהדורת "דרכי שמחה" על מסכתות שונות מהתלמוד הירושלמי. התמחותו בחקר התלמוד הירושלמי, הביאה אותו לשמש כמגיד שיעורים על כל התלמוד הירושלמי במערכת השיעורים המוקלטים "קול הדף", לצידו של הרב מיכל זילבר, מגיד השיעורים על התלמוד הבבלי. הדף היומי, והם ניתנים  בשנת תשע"ג הקים את בית המדרש "באר האבות" בערד, בראשו הוא עומד.

פעילות תורנית

הרב דנדרוביץ הוא חוקר תורני במגוון של תחומים, בייחוד בסוגת הלמדנות הפופולרית, בה הוא מנתח סוגיות תלמודיות. כמו כן הוא חוקר פולקלור תורני וחסידי.  
מאמריו פורסמו במשך השנים בעשרות כתבי עת תורניים, ביניהם: "מוריה", "ישורון", "המעיין", "קובץ בית אהרן וישראל", "קול מהיכל", "ירושתנו", "אור ישראל", "היכל הבעל שם טוב", "קול התורה", "פעמי יעקב", "אסופות" ו"יחלק שלל". בשנים תשע"ה - תשע"ז הוא פרסם מדי שבוע מאמר, בן כאלפיים מילה, בעלון פרשת השבוע "במשנת הפרשה".  מסקנות מאמריו והפניות למחקריו מצוטטים בספרים רבים, בהם בספרי יסוד ובספרי ליקוטים פופולריים.
הרב דנדרוביץ מכהן כעורך הראשי במכון "נחלת אבות" של איש הפרסום החרדי אברהם בריסק. במסגרת זו ערך וכתב את פירוש הבהיר על הגדה של פסח, מסכת אבות, שיר השירים, ועוד. הוא משמש כעורך במכונים: עוז והדר שבמסגרתו ערך וכתב את מסכת שקלים של מהדורת מתיבתא; ומכון באר ישראל, בראשות רבי מנחם מנדל פומרנץ.
בשנת ה'תש"ע ראה אור ספרו הנחמדים מזהב העוסק במתכת הזהב. 
הרב דנדרוביץ משמש מרצה, בעיקר בתחומי מחקריו. בשנים תשע"ד - תשע"ז שידר דנדרוביץ בקביעות פינה שבועית ברשת ב' של קול ישראל. "פינה במחשבה יהודית" שודרה מדי מוצאי שבת  בתוכנית מלוה מלכה.
אדם פיש

ביוגרפיה

ב-1981 קיבל תואר ראשון במשפטים מהאוניברסיטה העברית בירושלים, ובאותה שנה הוסמך לעורך דין מטעם לשכת עורכי הדין בישראל. בנוסף היה בעל תואר שני במשפט בינלאומי פומבי וזכויות אזרח מהאוניברסיטה האמריקאית בוושינגטון די.סי. 
בשנות ה-80, כעורך דין צעיר, עבד בסניף חיפה של האגודה לזכויות האזרח בישראל. בין פעולותיו באותה תקופה: הגנה ללא תמורה על כפרים ערביים לא מוכרים ובעיקר הכפר עין חוד שזכה כעבור 15 שנים להכרה; הגנה ללא תשלום שכר טרחה על חופש ההפגנה; פעילות ללא תמורה נגד אלימות משטרתית תחת הכותרת "המשטרה חוקרת את עצמה", שתרמה לבסוף להקמת המחלקה לחקירות שוטרים; הגנה ללא תשלום שכר טרחה, על פעילים פוליטיים ערבים מהגליל נגד צווי ריתוק ומעצרים מנהליים מתוקף צווי חירום, ועוד. 
ב-1997 פתח יחד עם רחל בן ארי את משרד עורכי הדין "רחל בן ארי, אדם פיש ושות'" בחיפה, שכלל בשנת 2014 כ-20 עורכי דין. 
פיש התמחה במשפט מנהלי, ציבורי, פלילי ומסחרי, ייצג גופים ציבוריים ופרטיים רבים בתחומים אלו, והרצה במסגרות מקצועיות שונות בתחום עיסוקו. עבד גם כמגשר.
היה ממייסדי "המרכז לסיוע משפטי להגנה על זכויות אדם ע"ש השופט חיים כהן", המעניק סיוע משפטי פרו בונו. פיש ייסד גם את "עמותת המשפט בשירות הזקנה", עמותות להגנת הסביבה, ועמותות לקידום זכויות של אנשים עם מוגבלויות. ב-2013 זכה באות הנשיא למתנדב על תרומתו במתן שירותים משפטיים פרו בונו במשך כ-30 שנה לאוכלוסיות חלשות, ובהגנה על זכויות האדם.
כיהן כחבר מועצת העיר חיפה.
היה חבר נבחרת הצעירים של ישראל בברידג'.
פיש היה אב לבת אחת.
נפטר במהלך טיול רכיבת אופניים בנגב, בגיל 57.
המשטרה הפדרלית של אוסטריה

היסטוריה

עד שנת 2005 המשטרה הפעילה כוחות שיטור בערים הגדולות, כוינה הבירה, זלצבורג וגראץ. ב-2004 ממשלת אוסטריה הסכימה לאגד שני כוחות משטרה עם השירות לחקירות פשיעה, כוח השיטור לביטחון הציבור והז'נדרמריה האוסטרית.
אופנה איטית

אופנה איטית (באנגלית: Slow fashion) היא מכלול של תהליכים הנוגעים מוצרי טקסטיל בדרך מקפידה על תהליך הוגן בכל של שלבי הייצור, ההובלה, השיווק והמכירה, תוך הקפדה על תנאי עבודה ושמירה על הסביבה. אופנה איטית היא מתנגד לקסיקוגרפי של אופנה מהירה. 
אופנה איטית דומה בעקרונותיה למזון אטי בניגוד למזון מהיר (fast food) הם: איכות טובה, סביבה נקייה, הוגנות לגבי היצרנים והצרכנים). הביטוי "אופנה איטית" הוטבע ב-2007 על ידי קייט פלטשר בז'ורנל "האקולוג'יסט", שבה היא השוותה את תנועת האופנה האיטית/בת קיימא/האתית לתנועת האוכל האיטי המתנגדת לאוכל המהיר.

עקרונות האופנה האיטית

עקרונות האופנה האיטית כוללת: ייצור מספר קטן של פרטים, שימוש בטכניקות מלאכה מסורתיות, שימוש בחומרים מקומיים, ייצור בגדים שניתן להשתמש בהם שנים ארוכות, איכות מעולה של חומרי הגלם. תהליך הייצור נעשה בתנאי עבודה הוגנים תוך הקפדה על שמירה על הסביבה. ברמת השיווק והמכירה, עידוד קניה מדודה, קניית בגדים משומשים ומניעת בזבוז.  
אופנה זו נקראת גם אופנה אתית או אופנה בת קיימא (sustainable fashion). ייצור אופנה זו כולל בחובו: שכר הוגן לעובדים, שמירה על זכויות עובדים, הימנעות משימוש בחומרים מרעילים ובשימוש בחומרים כימיים מזיקים בייצור הבגד, שימוש בחומרי ייצור ידידותיים לסביבה, מינימום בשימוש במים, יעילות השימוש באנרגיה, הימנעות מבזבוז, שמירה על תקנים בני קיימא, מחזור, שמירה על זכויות בעלי חיים, תפירה איכותית.
סגנון זה כולל גם מיחזור ושינוי בגדים שכבר השתמשו בהם ויצירת בגדים חדשים מהם. שלל מילים וביטויים משמשים לכך כדי לעודד אנשים לעשות זאת. חלק ניכר מהבגדים המאד ייחודיים הללו נקראים גם אמנות נלבשת. חלק ניכר נעשה ביד או בשילוב של תפירת במכונה ותפירה ביד,באופני ייצור שונים כגון רקימה, הטלאה, הוספת קטעי תחרה סרוגים וגם בתפירה איטית.
לוי עפרון

ד"ר לוי (ליאון) עפרון  (4 בינואר 1909 – 9 בפברואר 1962) היה רופא, ממקימי מערכת הרפואה בישראל. הקים ביוני 1936 את קופת חולים של הציונים הכלליים, והיה מנהלה הכללי עד יום מותו. היה חבר במועצת הבריאות הממשלתית בישראל, חבר המרכז הארצי של ההסתדרות הרפואית בישראל וחבר הנהלת המפלגה הליברלית הישראלית.

ביוגרפיה

לוי עפרון נולד בדווינסק שברוסיה (כיום דַאוּגַּבְפִּילְס בלטביה) לברוך עפרון, רופא שיניים, ולוירה לבית גורביץ, אף היא רופאה, שנאלצה, בשל אפלייתה כאישה, לעבוד כאחות מיילדת.
למד בגימנסיה העברית מיסודו של מרדכי זאב ברוידא בלודז', ומכיוון שבפולין היה נומרוס קלאוזוס, נסע לצרפת ולמד רפואה בסורבון בפריז. ב-1935 עלה לארץ ישראל והקים ב-1936 עבור הציונים הכלליים את קופ"ח הציונית הכללית. 
ב-1939 נישא למרים לבית ליטוין. 
רץ בראש רשימת "קימום" למען הרופא הלאומי, הפרטי והשכיר, למועצת סניף תל אביב של הר"י לקדנציית 1949-1950.

השימוש בהומור

ד"ר עפרון היה מפורסם בקרב המטופלים על שימושו בהומור במסגרת קבלת החולים והטיפול בהם, וזאת שנים רבות לפני תופעת הליצנות הרפואית. מסופר כי כאשר באו שוטרים בריטיים לעוצרו בתקופת המנדט, על שניתח לוחם לח"י שהובא שותת דם לביתו, אמר הקצין לד"ר עפרון "זה לא יקח הרבה זמן ובקרוב תשוב הביתה" וד"ר עפרון ענה לו בהומור עוקצני 'ואני מקווה, קפטן, שגם אצלך ואצל חבריך זה לא יקח הרבה זמן, ובקרוב תשובו הביתה'...".

מותו ומורשתו

בפברואר 1962 נפטר ד"ר עפרון במפתיע משטף דם במוח, תוצר של מום מולד. הוא הובא למנוחות בבית הקברות נחלת יצחק, והשאיר אחריו אישה (מרים) ושתי בנות (אליענה וריקה). ד"ר ישראל סום המשיך את דרכו כמנהלה הכללי של קופת חולים של הציונים הכלליים, שלימים אוחדה עם קופת חולים עממית והפכה לקופת חולים מאוחדת. 
תוכניתה של קופת חולים של הציונים הכלליים להקים מרכז רפואי בשם "יד עפרון בית בני ציון" לזכרו של ד"ר עפרון לא יצאה לפועל בעקבות בעיות כלכליות וארגוניות. כיום קרוי על שמו סניף קופת חולים מאוחדת ברחוב שפרינצק בתל אביב.
כפר ידידיה

היסטוריה

המושב תוכנן בידי ריכרד קאופמן ונוסד על ידי עולים מגרמניה ב-8 באפריל 1935. המימון הראשוני התקבל מיהדות אלכסנדריה שבמצרים, לכן נקרא על שם ידידיה (פילון) האלכסנדרוני.  בשנת 1939 כבר נמנו ביישוב 93 תושבים ב-29 משקים. בשנת 1945 הצטרפה ליישוב קבוצת מתיישבים מלוכדת (בני גאולים) שניסתה כוחה ללא הצלחה בהקמת יישוב עצמאי.
במושב עוסקים בענפי החקלאות: פרחים, רפת, לול, פרדס ומשתלה. שטחו כ-3,000 דונם.
בכפר ידידיה נמצאת משתלת מלצר, המשתלה היצרנית השלישית בגודלה בארץ.